Wildtuinbesoekers oor trop leeus gewaarskuArgieffoto: KNP Die bestuur van die Krugerwildtuin het besoekers gewaarsku teen ŉ trop leeus wat “abnormale gedrag” rondom voertuie toon. Glenn Phillips, die wildtuin se uitvoerende hoof, het gesê dit wil voorkom of ŉ trop leeus noord van Satara begin gewoond raak het aan voertuie en onder meer voertuie se bande byt. “Besoekers wat op leeus afkom wat dié soort gedrag toon, moet verseker dat die voertuig se ruite toe is. Mense wat op oop safari-voertuie ry moet seker maak dat hulle stil bly en hul arms en koppe ten alle tye binne die voertuig se struktuur hou,” het Phillips in ŉ verklaring gesê. “Ons het inligting van verskeie toeriste ontvang wat dié tipe gedrag aanskou het. Ons doen ŉ beroep op al die bestuurders van oop safari-voertuie om op die uitkyk vir die leeus te wees, aangesien die trop se gedrag kommerwekkend is en ŉ gevaar vir besoekers mag inhou.” Phillips het gesê een van die leeus in die trop sal ŉ halsband kry sodat sy gedrag en dié van die trop gemonitor kan word. “Besoekers wat foto’s of video’s van soortgelyke voorvalle het, word versoek om dit op die wildtuin se sosialemediaplatforms te deel sodat die wildtuinbestuur kan vasstel of dit ŉ spesifieke leeu is en of die hele trop dalk die gedrag aangeleer het.” Besoekers wat ŉ foto van die leeus kan neem, word versoek om die leeus só af te neem dat hul merke of ore sigbaar is om sodoende die leeu te kan identifiseer. “Besoekers moet egter nie te naby aan enige van die diere gaan om die beeldmateriaal te neem nie,” het Phillips gewaarsku.